Qualsevol empresa o organització, per definició, i per ser considerada com a tal, ha de complir amb una doble finalitat, la d'obtenir beneficis econòmics i la d'aportar un benefici a la societat.
La responsabilitat social (RS), segons l'Organització Internacional del Treball (OIT), és el conjunt d'accions que prenen en consideració les empreses perquè les seves activitats tinguin repercussions positives sobre la societat i afirmin els principis i valors pels quals es regeixen, tant en els seus propis mètodes i processos interns, com en la relació amb els altres actors.
Tota organització ha d'actuar sempre sota l'obligació de complir amb rigor les lleis, els reglaments, les normes i els costums, respectant els legítims contractes i compromisos adquirits.
Aquest principi és el que inicialment es coneix com a compliment normatiu ( compliance ).
Ara bé, aquest compliment que ha d'aplicar l'organització, perquè produeixi els beneficis indicats, ha d'estar alineat amb els seus objectius i valors, perquè sigui efectiu per a ella mateixa, per a les persones i per a la societat.
S'ha de treballar des del punt de vista de la integritat, l'ètica i la proactivitat, des de dins de l'organització i involucrant-hi des de la direcció fins a l'última persona treballadora i col·laboradora.
La compliance representa fer una activitat de prevenció, de responsabilitat i d'esmena dels riscos en què pot incórrer l'organització en la seva activitat diària, i que poden afectar no únicament la responsabilitat penal, els recursos econòmics, sinó també la seva reputació, les persones que hi estan vinculades, el personal, tercers i la societat en què s'actua.
Per aquest motiu la compliance, perquè tingui sentit i aporti valor a l'organització, ha d'integrar-se dins de la seva cultura i convertir-se en un mitjà per crear la seva cultura ètica.
D'aquesta manera, aquesta es converteix en una part imprescindible de la seva RS, en una activitat que serveix per reafirmar els seus principis i valors i que té una repercussió positiva sobre la societat.
Tanmateix, tot això encaixa molt bé en el discurs de presentació de qualsevol organització, però, com es porta a la pràctica?
Com es fa perquè la direcció vegi la implantació d'una cultura de compliment com un benefici i no com un nou cost?
Com s'integra i s'ajuda a crear i promoure la cultura ètica d'una empresa?
Com s'incorpora en el personal i en l'organigrama?
De quins mitjans disposen les organitzacions, sobretot les petites i mitjanes, per incorporar-la com un element més de la seva RS i aplicar-la efectivament?
Aquests són els grans reptes de futur que els actors principals de la compliance han d'assumir i treballar conjuntament amb els responsables de les organitzacions.
A més, després del que estem vivint amb la COVID-19, les empreses es trobaran amb una situació completament diferent.
Moltes coses hauran canviat, hi haurà un nou escenari, amb canvis en tots els sectors, tant des del punt de vista normatiu, com social i de gestió, que faran que el compliment normatiu, la nova cultura ètica, sigui la gran protagonista.
Serà l'eina més important que tindran per ser i demostrar que són més segures i responsables
Arribades a aquest punt, les organitzacions necessiten que se'ls parli de la compliance en el seu mateix llenguatge i que se'ls doni resposta a les preguntes que ens hem fet abans.
Necessiten que qui faci la implementació conegui com funciona l'empresa i treballi conjuntament amb els i les seves responsables en aquells riscos no únicament penals, sinó també legals i de gestió, per aportar-los seguretat d'una manera senzilla i eficaç.
La millor manera d'aplicar la Compliance a l'organització és fer-ho des d'un punt de vista empresarial, és a dir, implementar-la amb la garantia de conèixer el funcionament intern de l'organització i adaptar-la a la seva dimensió i al seu sector.
La Norma referencial internacional SGE 900 en Compliance i direcció d'empreses fa possible aquesta implementació i va un pas més enllà perquè aplica la visió holística de l'organització i de les seves activitats crítiques.
Integra el control, la millora i el seguiment dels riscos, i desenvolupa i fomenta una sòlida cultura d'empresa en tots els nivells.
Però també treballa amb el codi de conducta i amb el personal, definint conjuntament l'estratègia d'integració, formació, nivell i fases d'implementació en funció de la situació real de l'empresa, adaptant-se en tot moment a les seves circumstàncies, tant econòmiques com de mercat i de personal.
Com a resultat, l'organització haurà definit i integrat una cultura ètica que inclogui la Compliance com una manera de fer les coses en el seu dia a dia davant de la seva plantilla, la seva clientela, tercers i grups d'interès, i, sobretot, com un acte de responsabilitat davant la societat.
Experta en corporate compliance, membre del comitè científic de l'àrea de compliance de la Norma referencial internacional SGE 900 i col·laboradora acreditada d'ACCIÓ
La compliance s'ha de treballar des de dins de l'organització i ha d'involucrar la direcció, la plantilla i la resta de persones col·laboradores
Propera sessió a càrrec de la Sra.
Anna M. de la Paz sobre la C ompliance: la creació d'una cultura ètica a les organitzacions